तीसरी बार तमिलनाडु की गद्दी संभाली अम्मा ने  
अम्मा के नाम से मशहूर 63-वर्षीय जयललिता के साथ कुल 33 मंत्रियों ने शपथ ली जो राज्य के इतिहास का सबसे बड़ा मंत्रिमंडल है।
तमिलनाडु के राज्यपाल सुरजीत सिंह बरनाला ने सोमवार को अखिल भारतीय अन्ना द्रविड़ मुनेत्र कषगम (अन्नाद्रमुक) प्रमुख जे जयललिता को राज्य की मुख्यमंत्री के रूप में पद और गोपनीयता की शपथ दिलाई। अम्मा के नाम से मशहूर 63-वर्षीय जयललिता के साथ कुल 33 मंत्रियों ने शपथ ली, जो राज्य के इतिहास का सबसे बड़ा मंत्रिमंडल है। इन 33 मंत्रियों में तीन महिलाएं तथा कुल 24 नए चेहरे शामिल हैं। जयललिता ने रविवार को राज्यपाल श्री बरनाला से मिलकर सरकार बनाने का दावा पेश किया था।  तीसरी बार राज्य की सर्वोच्च गद्दी संभालने वाली जया के मद्रास विश्वविद्यालय में आयोजित शपथ ग्रहण समारोह में गुजरात के मुख्यमंत्री नरेंद्र मोदी, आंध्र के नेता चंद्रबाबू नायडू तथा राष्ट्रीय लोकदल नेता अजित सिंह के अलावा वाम नेता एबी बर्धन और डी राजा भी पहुंचे हैं। उनके अलावा में भारतीय जनता पार्टी तथा वाम दलों के भी कई अन्य नेता समारोह में शामिल हैं।